
RADVILIŠKIO RAJONO SAVIVALDYBĖS TARYBA

SPRENDIMAS
DĖL BUDINČIO IR NUOLATINIO GLOBOTOJO VYKDOMOS LIKUSIŲ BE TĖVŲ GLOBOS VAIKŲ, SOCIALINĘ RIZIKĄ PATIRIANČIŲ VAIKŲ  PRIEŽIŪROS FINANSAVIMO TVARKOS APRAŠO PATVIRTINIMO 

2025 m.                    d. Nr. T-
Radviliškis


Vadovaudamasis Lietuvos Respublikos vietos savivaldos įstatymo 15 straipsnio 4 dalimi, Socialinių paslaugų įstatymo 23 straipsnio 10 dalimi, Globos centro veiklos aprašu, patvirtintu Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 „Dėl Globos centro veiklos tvarkos aprašo patvirtinimo“, Radviliškio savivaldybės taryba nusprendžia:
. Patvirtinti Budinčio ir nuolatinio globotojo vykdomos likusių be tėvų globos vaikų, socialinę riziką patiriančių vaikų priežiūros finansavimo tvarkos aprašą (pridedama).
. Pripažinti netekusiu galios Radviliškio rajono savivaldybės tarybos 2020 m. lapkričio 5 d. sprendimą Nr. T-370 „Dėl Radviliškio rajono savivaldybės budinčio globotojo ir globėjo, nesusijusio giminystės ryšiais, veiklos organizavimo tvarkos aprašo patvirtinimo“. 



Savivaldybės meras		                                                                           


PATVIRTINTA
Radviliškio savivaldybės tarybos 
2025 m.                     d. 
sprendimu Nr. 

BUDINČIO IR NUOLATINIO GLOBOTOJO VYKDOMOS LIKUSIŲ BE TĖVŲ GLOBOS VAIKŲ, SOCIALINĘ RIZIKĄ PATIRIANČIŲ VAIKŲ  PRIEŽIŪROS FINANSAVIMO
TVARKOS APRAŠO PATVIRTINIMO 

 SKYRIUS


. Budinčio ir nuolatinio globotojo vykdomos likusių be tėvų globos  vaikų, socialinę riziką patiriančių vaikų priežiūros finansavimo tvarkos aprašas (toliau – Aprašas) nustato tėvų globos netekusių vaikų ir socialinę riziką patiriančių vaikų globos organizavimo principus, atsakomybę ir budinčio, nuolatinio globotojo teikiamų paslaugų finansavimą.
. Aprašas taikomas budintiems ir nuolatiniams globotojams, prižiūrintiems likusius be tėvų globos ar socialinę riziką patiriančius vaikus, kai, teisės aktų nustatyta tvarka, globa ar rūpyba nustatyta per Globos centrą Radviliškio savivaldybėje gyvenantiems ar deklaravusiems gyvenamąją vietą vaikams. 
. Apraše vartojamos sąvokos: 
. budintis globotojas – fizinis asmuo, atitinkantis Lietuvos Respublikos civiliniame kodekse vaiko globėjui (rūpintojui) keliamus reikalavimus, išklausęs mokymus pagal Globėjų ir įtėvių programos pagrindinę ir specializuotą programas, gavęs teigiamą išvadą dėl pasirengimo prižiūrėti Globos centro globojamus (rūpinamus) vaikus, pagal su Globos centru sudarytą tarpusavio bendradarbiavimo ir paslaugų teikimo sutartį prireikus laikinai prižiūrintis likusius be tėvų globos vaikus (išskyrus vaikus, kuriems įstatymų nustatyta tvarka nustatyta nuolatinė globa (rūpyba) ir kurie atitinka Socialinių paslaugų įstatymo 23 straipsnio 3 dalyje nustatytus požymius), socialinę riziką patiriančius vaikus, su kuriais nėra susietas giminystės ryšiais. Budintis globotojas vykdo veiklą pagal individualios veiklos pažymėjimą;
. nuolatinis globotojas – fizinis asmuo, atitinkantis Lietuvos Respublikos civiliniame kodekse vaiko globėjui (rūpintojui) keliamus reikalavimus, išklausęs mokymus pagal Globėjų ir įtėvių  programos pagrindinę ir specializuotą programas gavęs teigiamą išvadą dėl pasirengimo prižiūrėti Globos centro globojamus (rūpinamus) vaikus, pagal tarpusavio bendradarbiavimo ir paslaugų teikimo sutartį, sudarytą su Globos centru, prižiūrintis likusį be tėvų globos vaiką, kuriam įstatymų nustatyta tvarka yra arba turi būti nustatyta nuolatinė globa (rūpyba), su kuriuo nesusijęs giminystės ryšiais ir kuris atitinka bent vieną iš Socialinių paslaugų įstatymo 23 straipsnio 3 dalyje nurodytų požymių. Nuolatinis globotojas vykdo veiklą pagal individualios veiklos pažymėjimą;
. Globos centras – socialinių paslaugų įstaiga, kuri, įgyvendindama vaiko globėjo (rūpintojo) teises ir pareigas, pagal tarpusavio bendradarbiavimo ir paslaugų teikimo sutartį perduoda likusį be tėvų globos ir (ar) socialinę riziką patiriantį vaiką prižiūrėti budinčiam arba nuolatiniam globotojui, pagal poreikį teikia ir organizuoja socialines paslaugas bei kitą pagalbą vaikui, budinčiam ir nuolatiniam globotojui, globėjui (rūpintojui), įtėviams, šeimynų dalyviams, socialinių paslaugų įstaigų, dirbančių su vaikais, darbuotojams, taip pat kitokią pagalbą vaiko tėvams vaiką grąžinant į šeimą. 
Radviliškio rajono savivaldybėje Globos centro funkcijas vykdo Radviliškio socialinių paslaugų centras, tačiau prireikus Globos centro funkcijas gali vykdyti ir kitos institucijos, su kuriomis Radviliškio savivaldybės administracija pasirašo paslaugų teikimo ir finansavimo sutartis (toliau – Globos centras); 
. atokvėpio kriziniu atveju paslauga – Globos centro organizuojama ir (ar) teikiama paslauga kriziniu atveju, kai tėvų globos netekęs ar globojamas (rūpinamas) vaikas Globos centro veiklos apraše, patvirtintame Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 (toliau – Veiklos aprašas) nustatyta tvarka laikinai perduodamas prižiūrėti kitam budinčiam, nuolatiniam globotojui ar globėjui (rūpintojui), išimtiniais atvejais – šeimynos dalyviui, kol budintis ar nuolatinis globotojas, globėjas (rūpintojas), šeimynos dalyvis, prižiūrintis, globojantis (rūpinantis) vaiką dėl susiklosčiusių aplinkybių laikinai negali juo pasirūpinti; 
. darbingumo atkūrimo paslauga – Globos centro organizuojamos ir (ar) teikiamos paslaugos (pagalba), kai prižiūrimas vaikas (-ai) perduodamas (-i) globėjui (rūpintojui), įtėviui 
(-iams) arba grąžinamas (-i) į šeimą, siekiant, kad budintis globotojas susigrąžintų darbingumą;
. kitos Apraše vartojamos sąvokos atitinka Lietuvos Respublikos civiliniame kodekse, Lietuvos Respublikos socialinių paslaugų įstatyme (toliau – Socialinių paslaugų įstatymas), Lietuvos Respublikos vaiko teisių apsaugos pagrindų įstatyme, Lietuvos Respublikos šeimynų įstatyme, Lietuvos Respublikos išmokų vaikams įstatyme, Vaiko globos organizavimo nuostatuose, patvirtintuose Lietuvos Respublikos Vyriausybės 2002 m. kovo 27 d. nutarimu Nr. 405, Veiklos apraše vartojamas sąvokas.

 SKYRIUS


.  Asmenys, atitinkantys Socialinių paslaugų įstatymo 23 straipsnyje keliamus reikalavimus ir ketinantys tapti budinčiais ar nuolatiniais globotojais, kreipiasi į Globos centrą ir pateikia:
. prašymą ir šeimos nario (-ių) sutikimą;
. asmens dokumentą;
. Globos centro išduotą išvadą dėl fizinio asmens tinkamumo tapti budinčiu ar nuolatiniu globotoju (toliau – išvada). 
.  Globos centras, surinkęs visus reikiamus dokumentus, esant budinčio ar nuolatinio globotojo paslaugų poreikiui, su asmeniu pasirašo tarpusavio bendradarbiavimo ir paslaugų teikimo sutartį.
.  Budinčiu ar nuolatiniu globotoju asmuo skiriamas, kai tokia teisė suteikta vadovaujantis globėjų (rūpintojų) veiklą reglamentuojančiais teisės aktais ir kai asmuo atitinka visus Civiliniame kodekse vaiko fiziniam globėjui taikomus reikalavimus.
.  Budintis ir nuolatinis globotojas prižiūri vaiką savo gyvenamojoje vietoje pagal Globos centro ir  budinčio ar nuolatinio globotojo tarpusavio bendradarbiavimo ir paslaugų teikimo sutartį.
.  Budintis globotojas turi priimti prižiūrėti vaiką bet kuriuo paros metu, kai jį reikia skubiai apgyvendinti saugioje aplinkoje.
.  Budintis globotojas vienu metu negali prižiūrėti daugiau kaip 3 vaikų. Bendras vaikų (su kitais šeimoje augančiais vaikais) skaičius budinčio globotojo šeimoje – ne daugiau kaip 6. Prižiūrimų vaikų skaičius gali būti didesnis tik išimtiniais atvejais, kai broliai ir seserys neišskiriami, ir tai raštu suderinta su Globos centru bei budinčiu globotoju.
.  Budintis globotojas šeimoje prižiūri vaiką, iki baigsis vaiko laikinoji globa (rūpyba), ir jis bus grąžintas į šeimą, jam bus nustatyta nuolatinė globa (rūpyba) arba jis bus įvaikintas. Išimtiniais atvejais, kai teismas nustato vaiko nuolatinę globą (rūpybą) Globos centre, – iki vaikui bus nustatyta nuolatinė globa (rūpyba) šeimoje arba vaikas bus įvaikintas.
. Nuolatinis globotojas vienu metu negali prižiūrėti daugiau nei vieno vaiko ar jų grupės, jeigu neišskiriami broliai ir seserys arba prižiūrimas vienas iš nepilnamečių tėvų su vaiku. Bendras vaikų (su kitais šeimoje augančiais vaikais) skaičius nuolatinio globotojo šeimoje – ne daugiau kaip 4. Bendras vaikų skaičius gali būti didesnis, kai neišskiriami broliai ir seserys.
. Nuolatinis globotojas šeimoje prižiūri vaiką, iki baigsis vaiko nuolatinė globa (rūpyba), arba teismo sprendimu globėjas (rūpintojas) bus pakeistas ar vaikas grąžintas į šeimą.
.  Budinčio ar nuolatinio globotojo sutartis su Globos centru pasibaigus vaiko (-ų) globai (rūpybai) nenutrūksta, jei budintis ar nuolatinis globotojas ketina prižiūrėti kitus vaikus. Budinčio ar nuolatinio globotojo statusas gali būti nutrauktas asmens prašymu ir / ar tarpusavio bendradarbiavimo ir paslaugų teikimo sutarties su Globos centru nutraukimu.
 SKYRIUS


.	Budinčio globotojo, nuolatinio globotojo veikla per Globos centrą finansuojama iš savivaldybės biudžeto lėšų ir valstybės biudžeto lėšų, skirtų globos (rūpybos) išmokai pagal Išmokų vaikams įstatymą mokėti, kai laikinoji globa (rūpyba) Globos centre nustatyta Radviliškio rjono savivaldybės mero potvarkiu arba jei vaikui nustatyta nuolatinė globa (rūpyba), kai likęs be tėvų globos vaikas nustatytas Radviliškio rajono savivaldybės teritorijoje.
. Budinčiam globotojui ar nuolatiniam globotojui, pradėjus veiklą per Globos centrą, jeigu yra sudaryta tarpusavio bendradarbiavimo ir paslaugų teikimo sutartis, Radviliškio rajono savivaldybės gyventojų mokėjimo už socialines paslaugas tvarkos aprašo VII skyriaus nustatyta tvarka  skiriami pagalbos pinigai. 
. Savivaldybės administracija skiria ir moka vaiko globėjo (rūpintojo) teises ir pareigas įgyvendinančiam Globos centrui už budinčio ar nuolatinio globotojo, kuris yra sudaręs tarpusavio bendradarbiavimo ir paslaugų teikimo sutartį su Globos centru, prižiūrimą vaiką:
. vaiko globos (rūpybos) išmokas, mokamas Išmokų vaikams įstatymo nustatyta tvarka;
.vaiko globos (rūpybos) išmokų tikslinius priedus, mokamus Išmokų vaikams įstatymo nustatyta tvarka.
.  Budinčiam ir nuolatiniam globotojui už teikiamas vaikų priežiūros paslaugas kiekvieną mėnesį Globos centras moka atlygį, Socialinių paslaugų įstatymo nustatyta tvarka. 
.  Atlygis budinčiam ir nuolatiniam globotojui mokamas Globos centro ir budinčio ar nuolatinio globotojo tarpusavio bendradarbiavimo ir paslaugų teikimo sutarties galiojimo laikotarpiu, šios sutarties nustatytomis sąlygomis ir tvarka:
. atlygis budinčiam globotojui sutarties galiojimo laikotarpiu mokamas net ir tuo atveju, kai globos centras neperduoda budinčiam globotojui prižiūrėti vaiko;
. minimalus atlygio, mokamo budinčiam globotojui, dydis, neatsižvelgiant į faktiškai prižiūrimų vaikų skaičių, yra ne mažesnis kaip vienos Vyriausybės nustatytos minimaliosios mėnesinės algos dydis per mėnesį;
. jeigu vaikas (-ai) perduotas (-i) prižiūrėti budinčiam globotojui, jo (jų) priežiūros laikotarpiu atlygis budinčiam globotojui didinamas ne mažiau kaip po 0,5 Vyriausybės nustatytos minimaliosios mėnesinės algos dydžio per mėnesį už kiekvieną faktiškai prižiūrimą vaiką (už vaiką iki 3 metų ar vaiką nuo 12 metų, ar vaiką su negalia – po 0,75 Vyriausybės nustatytos minimaliosios mėnesinės algos dydžio per mėnesį);
. jeigu vaikas (-ai) perduotas (-i) prižiūrėti nuolatiniam globotojui, jam mokamo atlygio dydis yra ne mažesnis kaip 2 Vyriausybės nustatytos minimaliosios mėnesinės algos dydžiai per mėnesį už faktiškai prižiūrimą vaiką;
. jeigu nuolatinis globotojas prižiūri daugiau kaip vieną vaiką, atlygis jam didinamas už kiekvieną kitą vaiką ne mažiau kaip po 0,75 Vyriausybės nustatytos minimaliosios mėnesinės algos dydžio per mėnesį;
. jeigu, pasibaigus vaiko globai (rūpybai) dėl pilnametystės, asmuo ir toliau yra prižiūrimas budinčio ar nuolatinio globotojo ir mokosi pagal bendrojo ugdymo programą, pagal formaliojo profesinio mokymo programą ar studijuoja aukštojoje mokykloje pagal nuolatinės studijų formos programą, šio asmens mokymosi laikotarpiu budinčiam ir nuolatiniam globotojui mokamas atlygis, bet ne ilgiau, iki asmeniui sukaks 24 metai.
.  Sumažėjus ar padidėjus šeimoje prižiūrimų vaikų skaičiui, nuo sekančios dienos atitinkamai mažinamas ar didinamas budinčio ar nuolatinio globotojo atlygis.  

 SKYRIUS


.	 Globos centras budintiems ir nuolatiniams globotojams, esant galimybėms, krizės atveju pagal Globos centro vadovui pateiktą prašymą, vadovaudamasis Globos centro veiklos aprašo nuostatomis, organizuoja atokvėpio kriziniu atveju paslaugą.
. Atokvėpio kriziniu atveju paslaugą teikia budintys globotojai, globėjai (rūpintojai), išimtiniais atvejais – šeimynos dalyviai, su Globos centru pasirašę trišalę paslaugos teikimo ir finansavimo sutartį.
.	Atokvėpio kriziniu atveju paslaugos teikėjui paslaugos teikimo laikotarpiu prižiūrimam vaikui išlaikyti ir jo poreikiams tenkinti mokamos išmokos Išmokų vaikams įstatymo nustatyta tvarka.
.	Budinčiam globotojui, laikinai teikiančiam atokvėpio kriziniu atveju paslaugą už vaiko priežiūrą paslaugos teikimo laikotarpiu mokamas šio Aprašo 18 punkte numatytas atlygis, atsižvelgiant į prižiūrimų vaikų skaičių. Jeigu atokvėpio kriziniu atveju paslauga teikiama ne visą mėnesį, atlygis mokamas proporcingai už dienas, kuriomis buvo teiktos paslaugos.

 SKYRIUS


.	 Budintis, nuolatinis globotojas ir Globos centras sudaro tarpusavio bendradarbiavimo ir paslaugų teikimo sutartį. Sutartį privalo pasirašyti ir budinčio ar nuolatinio globotojo sutuoktinis, tačiau atlygis mokamas tik budinčiam ar nuolatiniam globotojui. Sutartyje aptariamos finansavimo sąlygos, nurodytos Socialinių paslaugų įstatymo 23 straipsnio 5 dalyje. 
.	Budinčio ir nuolatinio globotojo prižiūrimo vaiko atstovu pagal įstatymą Civilinio kodekso nustatyta tvarka yra skiriamas Globos centras.
.	Šeimoje prižiūrimų globojamų vaikų turtas, nuosavybės teise priklausantis ar įgytas gyvenant šeimoje, yra šių vaikų nuosavybė. Šeimoje globojamų vaikų turtas turi būti atskirtas nuo šeimos turto ir administruojamas nemokamai. Šeimoje globojamų vaikų turto administratoriumi gali būti paskirtas Globos centras ar kitas asmuo. 


__________________________





RADVILIŠKIO RAJONO SAVIVALDYBĖS TARYBOS SPRENDIMO PROJEKTO
„DĖL BUDINČIO IR NUOLATINIO GLOBOTOJO VYKDOMOS LIKUSIŲ BE TĖVŲ GLOBOS VAIKŲ, SOCIALINĘ RIZIKĄ PATIRIANČIŲ VAIKŲ  PRIEŽIŪROS FINANSAVIMO TVARKOS APRAŠO PATVIRTINIMO“
AIŠKINAMASIS RAŠTAS

2025 m. liepos 31 d.
Radviliškis

.	Projekto rengimą paskatinusios priežastys, parengto projekto tikslai ir uždaviniai.
Sprendimo projektas parengtas, atsižvelgiant į teisės aktų, reglamentuojančių socialines paslaugas, pakeitimus ir į tai, kad nuo 2024 m. liepos 1 d. įsigaliojus Lietuvos Respublikos socialinių paslaugų įstatymo pakeitimams, įtvirtintas nuolatinio globotojo institutas. Socialinių paslaugų įstatymo 23 straipsnio 10 dalis reglamentuoja, kad atlygį budintiems ir nuolatiniams globotojams už vaikų priežiūrą moka globos centras, kuris Civilinio kodekso ir Lietuvos Respublikos civilinio proceso kodekso nustatyta tvarka skiriamas vaikų atstovu pagal įstatymą, savivaldybės tarybos nustatyta tvarka.
.	Projekto iniciatoriai (institucija, asmenys ar piliečių atstovai) ir rengėjai.
Radviliškio rajono savivaldybės administracijos Socialinės paramos skyrius.
.	Kaip šiuo metu yra reguliuojami projekte aptarti teisiniai santykiai.
Šiuo metu vadovaujamasi LR Socialinių paslaugų įstatymo 23 straipsniu.
.	Kokios siūlomos naujos teisinio reguliavimo nuostatos, kokių teigiamų rezultatų laukiama.
Sprendimo projektas parengtas, vadovaujantis teisės aktais, kurie atitinka galiojantį teisinį reguliavimą.  Lietuvos Respublikos socialinių paslaugų 2023-12-14 įstatymo Nr. X-493 pakeitimo įstatymas Nr. XIV-2357 įpareigoja nustatyti tvarką, kuria vadovaujantis globos centras moka atlygį budintiems globotojams ir nuolatiniams globotojams už likusių be tėvų globos vaikų ir socialinę riziką patiriančių vaikų priežiūrą.
.	Galimos neigiamos priimto sprendimo projekto pasekmės ir kokių priemonių reikėtų imtis, kad tokių pasekmių būtų išvengta.
Neigiamų pasekmių nenumatoma.
.	Kokius teisės aktus būtina priimti, kokius galiojančius teisės aktus būtina pakeisti ar pripažinti netekusiais galios priėmus sprendimo projektą.
Pripažinti netekusiais galios Radviliškio rajono savivaldybės tarybos 2020 m. lapkričio 5 d.       sprendimą Nr. T-370 „Dėl Radviliškio rajono savivaldybės budinčio globotojo ir globėjo, nesusijusio giminystės ryšiais, veiklos organizavimo tvarkos aprašo patvirtinimo“. 
.	Sprendimo projektui įgyvendinti reikalingos lėšos, finansavimo šaltiniai.
Savivaldybės biudžeto lėšos.
.	Sprendimo projekto rengimo metu gauti specialistų vertinimai ir išvados.

. Numatomo teisinio reguliavimo poveikio vertinimo rezultatai.
Nenumatomi. 
. Sprendimo projekto antikorupcinis vertinimas.
Antikorupcinio vertinimo atlikti nereikia. 
. Kiti, iniciatoriaus nuomone, reikalingi pagrindimai ir paaiškinimai.

. Pridedami dokumentai.



Radviliškio rajono savivaldybės administracijos
Socialinės paramos skyriaus specialistė				                 Alma Dailidonienė



